Budapest, 1968. augusztus 26.

Drága Lola! Drága Sándor!

Sok-sok év után félve, de leplezetlen örömmel köszöntelek újra eme irományommal baráti társaságomban. Reményeim szerint még nem feledkeztél el közös ügyeinkről, tapasztalatainkról és nimbuszainkról, habár a számtalan esztendő (amelyekben nem közöltünk egymással fámákat) eme emlékeket min-mind elenyészhette. Ám most levelemet nem a múlton való kesergés irányába szeretném elterelni, hanem inkább a kihagyott, eszmecseréket elhanyagoló éveinket (ezt az elrepült 20 évet) szeretném megtölteni emlékekkel, hogy a lyukakat megstoppolhassam és „színpompás fotográfiákkal” megtölthessem tenéked.

Utolsó Tárogató úti találkozónkat követően fontos események következtek be életemben: igazgatói posztom elvesztését követően is elfoglalt emberként éltem mindennapjaimat, ugyanis ’45-ben megnyílt színi tanodám kezdeti bizalmatlan időszakát átvészelve, egy kiváló művelődési központtá nőtte ki magát (fennállása 1949-ig, a „fordulat évéig” tartott). E gyakorlati tevékenység mellett, az elme pallérozására szolgáló feladatkörömet is végzem/elvégeztem nívómhoz mérten: az Országos Széchenyi Könyvtárral együttműködve a **Nemzeti Színház iratainak sora** címűmonográfiát adatom ki 7 kötetben (már két és fél kötet készen van, az egész munkafolyamat befejezését 1970-re tervezem).

Mivel igazgató posztomról letaszítottak és 1950 után már magántanárként sem adhatták elő rendezéseimet, ezért gyakorlati tevékenységeim fordításokban, különböző tanulmányok megírásában (amelyekben többek között a bábjátékok csodálatos világával foglalkoztam pl. **Az élő színpad és a bábszínpad viszonya**) és az orosz nyelv, illetve kultúra megismerésében és művelésében merültek ki.

A forgatagos évek után 1956-ban a Kaposvári Csiky Gergely Színházba kerültem rendezőként: ahol 1956-ban Ősi Jánost megsegítettem színészi pályájának elindításában, amiben a tanítási módszereim változása segített leginkább. Az ezt követő évben Kecskeméten dolgoztam 1959-ig, majd utána Pécsre mentem le. Itt kénytelen voltam Operát rendezni, ugyanis Macbeth rendezésem túlszárnyalta hőn szeretett igazgatóm szakmai tudását (ami sértette ön- és megbecsülését.) Innen Pestre helyeztek át 1965-ben, ahol a Színháztörténeti részlegen dolgoztam. 1966 nyarán innen nyugdíjaztattak.

1952-ben szív problémák merültek fel szervezetemben, de hála Istennek komolyabb problémám nem származott belőle. Ám a testi megbetegedések környezetemet annál súlyosabban érintették: feleségem, Pirkó nyugdíjaztatását követő második évben meg kellet operálni (tüdődaganatot távolítottak el szervezetéből). Ezután még egy évig élt: miután levittem Pécsre 1962. december 31-én tért nyugovóra. Most a Farkasréti temetőben alussza örök álmát. Életművét 4 év múlva szeretném kiadni.

Második feleségemet (az elvált Nellyt) 1966. június 13-án vettem el: nemrég Sztregovánban voltunk, ahol meglátogattuk Madách sírját is, ami egy lélekfrissítő utazással ért fel.

Drága Sándorom, végezetül csak annyi, hogy az Odysseus regényed igazán nagy élmény volt számomra. Kiválóan megírt, új és archaikus stílus tökéletes egyvelege.

Szívem minden szeretetét küldöm nektek.

Sok szeretettel: T.